My gemengde gevoelens oor dorpe en duiwe | Netwerk24
Deur Johan van Wyk 04 Augustus 2020 00:01
Nie dat ek dit onderskryf nie. Ek was lief vir my skoonma. Soos haar dogter, was sy 'n goeie, slim vrou. Wat is 'n huis sonder 'n moeder? As jy my vra, sluit dit skoonma's in.
Volwasse mans wat hulle skoonma's agter hul rûe beswadder, het nog nie opgehou om met Dinky Toys te speel of hulle kinders verbied om tuinvoëltjies met 'n kettie te skiet nie.
Daarteen is ek so gekant dat ek my kleinseuns se gekoopte winkelketties skelmpies in die vullisdrom gegooi en hulle gehelp het om 'n wip te stel, op voorwaarde dat die voëltjies wat hulle vang, onbeseerd vrygelaat word.
Ja, natuurlik het ek geswyg dat ek in my kinderdae – uit onkunde – self voëltjies met 'n tuisgemaakte kettie geskiet het, gelukkig meestal mis. En as ek 'n tortelduif wel met 'n kettie en later 'n windbuks raakgeskiet het, het ek dit gebraai en geëet.
Miskien sal ek tog wel 'n duifpastei maak as hulle te veel word, maar dit sal nie sonder gemengde gevoelens wees nie.
Maar dit is lank terug en dinge het intussen baie verander. Pleks van hulle te skiet, kry duiwe en ander tuinvoëltjies nou fyn pitkos uit 'n selfvoerder en stropies uit 'n drupbottel op my werf. Op my hek staan: "Geen ketties en katte!" Net verlede week is mos berig oor wat huiskatte alles jag en verslind.
Om te verhoed dat 'n inwonende ringnekduifpaartjie se eiertjies uit 'n nessie van 'n paar stokkies by 'n klimop onder die stoep se veranda val (duiwe is mos slordige nesbouers), het my ondernemende, diereliefhebbende vrou selfs 'n veilige nessie uit 'n klein broodmandjie geprakseer. Ons wag in spanning dat die wyfie dit aanvaar en begin om eiertjies te lê.
Soos wat ek beleef het met die nuus dat die bekoorlike Noord-Kaapse Karoodorpie Williston een van die aanspraakmakers is om Suid-Afrika se Dorp van die Jaar te word.
Ek gun Williston, my geboortedorp en Calvinia se buurman, die voordele wat dit kan bring, maar ons weet mos dat 'n dorp se bekoring in die gedrang kom wanneer dit "ontdek" en uitgevyl word. Wil Williston se mense en almal wat die Karoo hartstogtelik bemin, dit regtig hê?
Soos die Karooboer wat met Engels gesukkel het en nie "twyfel" in Engels kon kry nie gesê het toe 'n Engelssprekende besoeker wou weet of dit sal reën: "I twaaifel".
Waaraan ek nie twyfel nie, is dat Williston, by wyse van spreke, 'n "Israeliet sonder bedrog" is. Soos toe sy Joodse handelaar tyd en dae nie die volle name van 'n Theron wat 'n perdesaal op skuld gekoop het, aangeteken het nie.
Toe sy boekhouer wou weet vir wie hy die rekening moet stuur, want daar is elf Therons op die boeke, was sy antwoord: "Stuur vir almal, die regte een sal kom betaal!"